ΤΕΛΕΥΤΑΙΑ ΕΝΗΜΕΡΩΣΗ 19:34

Νεκρός βρέθηκε ο 34χρονος Σωκράτης Κόκκαλης στο Κλίβελαντ του Οχάιο, όπου είχε μετακινηθεί για επαγγελματικούς λόγους.

Σε ανακοίνωσή του το Ίδρυμα Κόκκαλη αναφέρει: "Η οικογένεια Κόκκαλη με βαθύτατη θλίψη ανακοινώνει τον αιφνίδιο θάνατο του Σωκράτη Σ. Κόκκαλη, ετών 34, κατά τη διάρκεια επαγγελματικού ταξιδιού στο Κλίβελαντ των ΗΠΑ, Σάββατο 14 Ιουλίου 2018".

Ο 34χρονος βρέθηκε νεκρός στο δωμάτιο του ξενοδοχείου, όπου διέμενε.

Ποιος ήταν ο Σωκράτης Κόκκαλης Jr.

Ο Σωκράτης Σ. Κόκκαλης ήταν ο μικρότερος από τους δύο γιους του Σωκράτη Π. Κόκκαλη από τον γάμο του με την Ελένη Κόκκαλη.

Γεννήθηκε το 1984 στο Μιλάνο, σπούδασε Διεθνείς Σχέσεις και Οικονομικά στο Πανεπιστήμιο της Βοστώνης και από νωρίς ασχολήθηκε ενεργά με τις επιχειρήσεις του Ομίλου του πατέρα του, ενώ έδειξε τη μεγάλη αγάπη του για τον Ολυμπιακό.



Τα τελευταία χρόνια, διατηρούσε τη θέση του Αναπληρωτή Διευθύνοντος Συμβούλου της ΙΝΤΡΑΛΟΤ και είχε μόλις ηγηθεί της ολοκλήρωσης μιας εκτενούς αναδιάρθρωσης του χαρτοφυλακίου των προϊόντων της εταιρείας για τον ψηφιακό μετασχηματισμό. Στο παρελθόν είχε ασχοληθεί και με θέματα κατασκευών και real estate.



Το τελευταίο διάστημα είχε μετακινηθεί στις ΗΠΑ για να συμμετέχει στο μεγάλο πρότζεκτ του αθλητικού στοιχήματος που μόλις ξεκινά εκεί. Στο πλαίσιο αυτών των δραστηριοτήτων είχε βρεθεί σε μια σημαντική συνάντηση των ρυθμιστικών αρχών στο Κλίβελαντ, όπου και άφησε αιφνίδια την τελευταία του πνοή.



Αγαπούσε ιδιαίτερα την τεχνολογία και το ποδόσφαιρο από πολύ μικρός και ήταν πολύ αγαπητός στους κύκλους του Ομίλου ΙΝΤΡΑΛΟΤ/ΙΝΤΡΑΚΟΜ. Ο Σωκράτης Jr. ήταν μέλος του ΔΣ του οικογενειακού Ιδρύματος Κόκκαλη προς τιμήν του παππού του, Πέτρου Κόκκαλη.

Β. Μαρινάκης: Ας έχει καλές τις αιώνιες θάλασσες!

Συγκλονισμένος δηλώνει ο πρόεδρος της ΠΑΕ Ολυμπιακός από τον θάνατο του Σωκράτη Κόκκαλη του νεότερου.

Ο πρόεδρος της ΠΑΕ Ολυμπιακός σε μήνυμά του εύχεται στον πατέρα του εκλιπόντος, Σωκράτη Κόκαλη, που "του έτυχε η σκληρότερη δοκιμασία που μπορεί να τύχει σε άνθρωπο", να βρει δύναμη από την αγάπη του κόσμου.

Αναλυτικά το μήνυμα του Βαγγέλη Μαρινάκη αναφέρει τα εξής:

"Είμαι συγκλονισμένος από τον χαμό ενός υπέροχου νέου ανθρώπου, του Σωκράτη Σ. Κόκκαλη. Τον Σωκράτη τον συμπαθούσα και τον εκτιμούσα ιδιαίτερα. Η ευγένειά του και η ποιότητα του χαρακτήρα του, τον έκαναν ξεχωριστό και αγαπητό σε όλους μας. Στον Σωκράτη Κόκκαλη, που του έτυχε η σκληρότερη δοκιμασία που μπορεί να τύχει σε άνθρωπο, εύχομαι να βρει δύναμη από την αγάπη της οικογένειάς του, του κόσμου και την συμπαράσταση όλων μας.



Ας έχει καλές τις αιώνιες θάλασσες!"

Μώραλης: Ένας χαρισματικός άνθρωπος έφυγε αναίτια

Ο Δήμαρχος Πειραιά και Πρόεδρος της ΠΑΕ Ολυμπιακός, Γιάννης Μώραλης, στον προσωπικό του λογαριασμό στο Facebook έγραψε για τον χαμό του Σωκράτη Κόκκαλη:

"Επιθυμώ να εκφράσω τα θερμά μου συλλυπητήρια για την απώλεια του Σωκράτη Σ. Κόκκαλη. Ένας νέος άνθρωπος, ένα καταπληκτικό παιδί, ένας χαρισματικός άντρας έφυγε αναίτια και ξαφνικά σκορπίζοντας την θλίψη πρώτα και απ' όλα στην οικογένεια του αλλά και σε όσους είχαμε την ευκαιρία, τη χαρά και την τιμή να τον γνωρίσουμε από κοντά.

Να είναι ελαφρύ το χώμα που θα τον σκεπάσει. Κουράγιο και δύναμη σε ολόκληρη την οικογένεια του Σωκράτη Κόκκαλη στη δυσκολότερη δοκιμασία της ζωής τους. Θα είμαστε όλοι κοντά τους".

Θερμά συλλυπητήρια από την ΠΑΕ Ολυμπιακός

Ανακοίνωση με την οποία εκφράζει τα συλλυπητήριά της για την απώλεια του Σωκράτη Κόκκαλη του νεότερου, εξέδωσε η ΠΑΕ Ολυμπιακός.



"H οικογένεια του Ολυμπιακού θρηνεί για τον απροσδόκητο χαμό του Β’ Αντιπροέδρου της ΠΑΕ Ολυμπιακός, Σωκράτη Σ. Κόκκαλη, ο οποίος έφυγε πρόωρα από τη ζωή. Θερμά συλλυπητήρια στον Σωκράτη Κόκκαλη και σε ολόκληρη την οικογένεια του εκλιπόντος. Μεσίστιες οι ερυθρόλευκες".

Α. Λοβέρδος: Έφυγε από την ζωή ένας νέος άνθρωπος της οικογένειας του Ολυμπιακού

Τα συλλυπητήρια του για τον ξαφνικό θάνατο του Σωκράτη Σ. Κόκκαλη εξέφρασε ο κοινοβουλευτικός εκπρόσωπος της ΔΗΣΥ, Ανδρέας Λοβέρδος, με μήνυμα του στο Facebook:

"Έφυγε από την ζωή ένας νέος άνθρωπος της οικογένειας του Ολυμπιακού. Για τον αδόκητο θάνατο του Σωκράτη Σ.Κόκκαλη εκφράζω τα ειλικρινή μου συλλυπητήρια στην οικογένειά του".

Συλλυπητήρια απ’ την ΠΑΕ ΠΑΟΚ

Με μήνυμά της στο Twitter η ΠΑΕ ΠΑΟΚ εξέφρασε τα συλλυπητήριά της στην οικογένεια και στους οικείους του εκλιπόντος Σωκράτη Κόκκαλη του νεότερου:

"Η ΠΑΕ ΠΑΟΚ εκφράζει τα θερμά της συλλυπητήρια στην οικογένεια και τους οικείους του Σωκράτη Σ. Κόκκαλη για τον αναπάντεχο χαμό του".